‘Vulgêre en beledigende’ plakkate by UP veroordeelFoto: Fezekile Msimang/Facebook Die voorval het Dinsdagaand plaasgevind, ure nadat vrouestudente teen verkragting op UP se kampus betoog het. Rikus Delport, ’n woordvoerder van UP, het in reaksie op die plakkate gesê toepaslike stappe sal teen die skuldiges gedoen word. “Ons verwelkom die besluit van die studentekomitee, verantwoordelik vir koshuissake en verblyf, om aan die finaal van die Serrie-kompetisie te onttrek en loof hulle vir die vinnige optrede om die gedrag van die paar studente wat hulle aan die onaanvaarbare gedrag skuldig gemaak het, te veroordeel.” Dit is glo tradisie vir manstudente om sulke plakkate op te hou terwyl vrouekoshuise voor die manskoshuise optree. Van die plakkate het onder meer gelees: “Kan ek ŉ baba in jou sit?”, “Moeg??? Sit op my gesig!!!”, “Wys my jou t***e” en “Hoppa op my to**a”. Foto: Fezekile Msimang/Facebook Fezekile Msimang, ’n student aan die UP en fotojoernalis, het die geleentheid bygewoon en foto’s daarvan op Facebook geplaas. UP se tydelike studenteraad het intussen in ŉ verklaring gesê hy is teleurgesteld in die gebeure en het die plakkate as “vulgêr en beledigend” beskryf. Volgens die studenteraad is dit onaanvaarbaar dat ŉ kultuurgeleentheid soos die Serrie gebruik word om studente “seksueel te objektifiseer”. Die Serrie-finaal is intussen gekanselleer. Die universiteit het intussen die besluit van die studentekomitee, verantwoordelik vir koshuissake en verblyf, geloof vir hul besluit om aan die finaal van die Serrie-kompetisie te onttrek. “Hulle stuur ŉ duidelike boodskap uit dat enige afbrekende en beledigende gedrag teenoor vroue nie geduld sal word nie aangesien dit nie deel uitmaak van die universiteit se waardes nie. Toepaslike stappe sal teen die skuldiges gedoen word. Ons sien daarna uit om saam met studente te werk om groter bewustheid te skep oor die verskillende vorms van misbruik.”